Chauvin kry nóg 21 jaar ná Floyd se doodDerek Chauvin, ‘n voormalige beampte van Minneapolis in die VSA, tydens ‘n vorige hofverskyning. (Foto: Court TV/AFP) Die voormalige Amerikaanse polisiebeampte Derek Chauvin is Donderdag ’n verdere 21 jaar tronkstraf opgelê ná die skuldigbevinding op afsonderlike federale aanklagte van die skending van George Floyd se regte. Chauvin dien reeds ’n vonnis van 22 en ŉ half jaar tronkstraf uit vir die moord op Floyd. Hierdie vonnis is in Junie opgelê. Chauvin het in Desember 2021 skuldig gepleit op aanklag van die skending van Floyd se burgerregte tydens sy inhegtenisneming in Mei 2020. Maroela Media het vroeër berig Floyd is in Minneapolis dood nadat Chauvin langer as nege minute met sy knie op ŉ geboeide Floyd, wat op die grond gelê het, se nek gedruk het. Floyd se inhegtenisneming volg nadat hy glo ŉ vervalste $20-noot gebruik het om ŉ pakkie sigarette mee te koop. Chauvin is in April vanjaar skuldig bevind op Floyd se moord. Die staat- en federale vonnisse sal gelyktydig uitgedien word. Chauvin sal toegelaat word om sy federale vonnis in ŉ federale tronk uit te dien. Federale aanklaers het ŉ vonnis van 25 jaar geëis. Chauvin het intussen ook appèl teen sy skuldigbevinding vir die moord op Floyd aangeteken. Drie ander polisiebeamptes wat tydens Floyd se noodlottige inhegtenisneming op die toneel was – Tou Thao, Alexander Kueng en Thomas Lane – is ook aangekla van die skending van Floyd se grondwetlike regte. Keung en Lane het gehelp om die geboeide Floyd in bedwang te hou, terwyl Thao omstanders weggehou het. Lane het skuld beken op aanklag van moord en is saam met Thao en Kueng skuldig bevind aan die federale aanklagte van die skending van Floyd se burgerregte. Thao en Kueng gaan teen einde Oktober teregstaan op die staatsaanklag van manslag. In ’n aparte saak het Chauvin ook skuldig gepleit op die skending van die grondwetlike regte van ŉ 14-jarige seun. Chauvin het in 2017 die geboeide seun met sy gesig na onder op die grond vasgehou en hom verskeie kere met ŉ flitslig op die kop geslaan.